Klaus Hækkerup (S), 2009-12-18:
I de her miljøtider, hvor der tæt på denne sal forhandles en global klimaaftale, gælder det gamle ordsprog om at tænke globalt og handle lokalt fortsat.
Man må derfor se på, om det lovforslag, vi nu behandler, L 24 B, også betyder, at vi handler lokalt.
Gør vi i Danmark, i vores del af verden, i det lille land, vi jo trods alt er i den store internationale sammenhæng, mon forskel?
Er det nu os, der sørger for at handle lokalt og tage de initiativer, der skal til her i Danmark for at være med til at reducere forureningen?
Svaret på spørgsmålet er simpelt hen et nej, og derfor vil Socialdemokratiet også stemme imod det her lovforslag, når vi om lidt skal stemme om det.
Man må nemlig spørge sig selv, om det overhovedet hjælper at komme med det her påbud.
Udgangspunktet er, at der er to typer af partikelfiltre: de åbne, der reducerer forureningen med mellem 30 og 40 pct., og de lukkede partikelfiltre, der reducerer forureningen med mellem 80 og 95 pct.
Det, regeringen lægger op til, er, at vi skal have partikelfiltre, der kun reducerer forureningen med mellem 30 og 40 pct.
Hvis det så endda var sådan, at man sikrede sig, at der kom partikelfiltre, der reducerede forureningen, på alle biler.
Men det gør man ikke.
Man pålægger en afgift på 1.000 kr. om året på de biler, der ikke har partikelfiltre.
Det vil sige, at man, om jeg så må sige, kan betale sig fra at anskaffe et partikelfilter.
Den økonomiske tilskyndelse, det, regeringen vist kalder et incitament i lykkelige stunder, for at påmontere et partikelfilter er altså ikke til stede.
Det gælder både for nye biler og for ældre biler.
Lad os først se lidt på de nye biler.
Der har vi jo et eksempel, en besvarelse af et spørgsmål stillet i udvalget om, at det vil koste omkring 4.000 kr. mere at købe en ny bil med et påmonteret partikelfilter.
Samtidig er det oplyst, at bilen kun kører 18,1 km pr. liter benzin.
Hvad gør en rationel borger?
Jo, en rationel borger betaler selvfølgelig 1.000 kr. om året til staten og køber en bil uden partikelfilter, der kører 19,1 km pr. liter.
Så der er altså ikke for nye bilers vedkommende et incitament.
Der kan være et meget beskedent incitament.
Også de oplysninger, vi har fået i udvalget, om, hvad det koster at montere et partikelfilter, henholdsvis et åbent partikelfilter og et lukket partikelfilter, viser, at det økonomiske incitament til at få påmonteret et lukket partikelfilter er meget, meget svagt.
Hvis vi så yderligere ser på den sammenhæng – og det er det, der er skrevet i betænkningsbidraget – der burde være mellem partikelfiltre og nedsat forurening på de biler, der kører, og de miljøzoner, alle regner med vi i det her Folketing i løbet af de næste 3 måneder skal have besluttet at indføre, ja, så er det meget, meget vanskeligt at se den sammenhæng, at se, at der er koordinering, at se, at vi med det her lovforslag nu sikrer, at vi også får indrettet bilerne på en måde, så de er tilpasset den lovgivning, der vil komme, om miljøzoner.
Så jeg kan summere det her op ved at sige: Det kan godt ske, at der er et incitament til at få påmonteret et partikelfilter, men det er meget, meget lille.
Derfor er det her i virkeligheden et forslag om at skaffe penge i statskassen.
Det er et af de lovforslag, vi kan lægge oven i de mange andre i forårspakke 2.0, hvor regeringen bryder sit eget skattestop.